Biblia Mli Saji Yakob Tee Haran - Yehowa Odasefoi a-Wɛb Saiti\nANI ole hii ni Yakob kɛ amɛ wieɔ nɛɛ? Beni efã gbɛ gbii pii lɛ, Yakob kɛ amɛ kpe yɛ nubu ko he. Amɛmiikwɛ amɛtooi. Yakob bi amɛ akɛ: ‘Nɛgbɛ nyɛjɛ?’\nAmɛha hetoo akɛ: ‘Haran.’\nYakob bi akɛ: ‘Ani nyɛle Laban?’\nAmɛha hetoo akɛ: ‘Hɛɛ, naa ebiyoo Rahel kɛ etooi baa lɛ.’ Ani oona Rahel ni baa yɛ jɛmɛ lɛ?\nBeni Yakob na Rahel kɛ etsɛkwɛ̃ Laban tooi lɛ, etee ni eyajie tɛ lɛ kɛjɛ nubu lɛ naa koni tooi lɛ anyɛ anu nu. Kɛkɛ ni Yakob shɔ Rahel naa, ni etsɔɔ lɛ mɔ ni eji. Ena miishɛɛ waa, ni etee shia eyakɛɛ epapa Laban.\nLaban na miishɛɛ waa akɛ Yakob kɛ amɛ aaahi shi. Ni beni Yakob bi akɛ eesumɔ ni ekɛ Rahel ahi shi akɛ eŋa lɛ, Laban na he miishɛɛ. Shi ekɛɛ Yakob akɛ etsu nii aﬁi kpawo yɛ eŋmɔ mli dani ekɛ Rahel aha lɛ. Akɛni eesumɔ Rahel waa hewɔ lɛ Yakob fee nakai. Shi beni gbalashihilɛ be lɛ shɛ lɛ, ani ole nɔ ni ba?\nLaban kɛ ebiyoo onukpa Lea moŋ ha Yakob yɛ Rahel najiaŋ. Beni Yakob kpɛlɛ nɔ akɛ ebaatsu nii aﬁi kpawo kroko eha Laban lɛ, Laban kɛ Rahel hu ha lɛ akɛ eŋa. Yɛ nakai bei lɛ amli lɛ, Nyɔŋmɔ ŋmɛ gbɛ koni hii aná nɔ ni fe ŋa kome. Shi agbɛnɛ, taakɛ Biblia lɛ tsɔɔ lɛ, esa akɛ nuu aná ŋa kome pɛ.\n1 Mose 29:1-30.\nNamɔ ji oblayoo ni yɔɔ mfoniri lɛ mli lɛ, ni mɛni Yakob fee eha lɛ?\nMɛni Yakob sumɔɔ ni efee koni enyɛ ekɛ Rahel abote gbalashihilɛ mli?\nMɛni Laban fee be ni eshɛ be ni Yakob kɛ Rahel baabote gbalashihilɛ mli lɛ?\nMɛni Yakob kpɛlɛ nɔ akɛ ebaafee koni enine ashɛ Rahel nɔ akɛ eŋa?\nKanemɔ 1 Mose 29:1-30.\nBe ni Laban laka Yakob po lɛ, ejie ehe kpo akɛ mɔ ko ni ebuɔ ehe yɛ mɛɛ gbɛ nɔ, ni mɛni wɔbaanyɛ wɔkase kɛjɛ enɛ mli? (1 Mose 25:27; 29:26-28; Mat. 5:37)\nYakob nɔkwɛmɔnɔ lɛ tsɔɔ srɔtofeemɔ ni yɔɔ suɔmɔ kɛ akɔnɔ teŋ yɛ mɛɛ gbɛ nɔ? (1 Mose 29:18, 20, 30; Sal. Lal. 8:6)\nMɛɛ yei ejwɛ batsɔmɔ Yakob weku lɛ fã ní sɛɛ mli lɛ amɛfɔ bihii amɛha lɛ lɛ? (1 Mose 29:23, 24, 28, 29)\nKɛmaje Mɔ Ko Kɛmaje Mɔ Ko Biblia Mli Sane 18: Yakob Tee Haran